ΚΑΝΟΝΙΣΜΟΣ (ΕΚ) αριθ. 2179/94 ΤΗΣ ΕΠΙΤΡΟΠΗΣ της 6ης Σεπτεμβρίου 1994 περί ειδικών μέτρων για την εφαρμογή των κανονισμών (ΕΚ) αριθ. 220/94, (ΕΚ) αριθ. 1018/94, (ΕΚ) αριθ. 1066/94, (ΕΚ) αριθ. 1067/94, (ΕΚ) αριθ. 1323/94, (ΕΚ) αριθ. 1491/94 και (ΕΚ) αριθ. 1508/94, που αφορούν πωλήσεις βοείου κρέατος που κατέχεται από τον οργανισμό παρέμβασης του Ηνωμένου Βασιλείου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1884/94 (2), και ιδίως το άρθρο 7 παράγραφος 3,

Εκτιμώντας:

ότι, βάσει των κανονισμών της Επιτροπής (ΕΚ) αριθ. 220/94 (3), (ΕΚ) αριθ. 1018/94 (4), (ΕΚ) αριθ. 1066/94 (5), (ΕΚ) αριθ. 1067/94 (6), (ΕΚ) αριθ. 1323/94 (7), (ΕΚ) αριθ. 1491/94 (8) και (ΕΚ) αριθ. 1508/94 (9), έχουν ανοιχθεί πωλήσεις βοείου κρέατος που κατέχεται από τους οργανισμούς παρέμβασης διαφόρων μελών κρατών- ότι ορισμένες ποσότητες δεν έχουν ακόμη αναληφθεί ή υλικώς αποσυρθεί από τους ενδιαφερομένους επιχειρηματίες- ότι οι ποσότητες αυτές, εφόσον προέρχονται από τα αποθέματα παρέμβασης του Ηνωμένου Βασιλείου, δεν μπορούν πλέον να είναι επιλέξιμες για αποστολή από το έδαφος του Ηνωμένου Βασιλείου σε άλλα κράτη μέλη λόγω των αυστηρότερων κτηνιατρικών κανόνων που περιλαμβάνονται στην απόφαση 94/474/ΕΚ της Επιτροπής της 27ης Ιουλίου 1994 σχετικά με ορισμένα μέτρα προστασίας που αφορούν τη σπογγώδη εγκεφαλοπάθεια των βοοειδών και για την ακύρωση των αποφάσεων 89/469/ΕΟΚ και 90/200/ΕΟΚ (10)- ότι μπορούν επίσης να ανακύψουν δυσκολίες για την εξαγωγή του εν λόγω κρέατος σε τρίτες χώρες- ότι, επομένως, είναι ανάγκη να ληφθούν ειδικά μέτρα για να αποφευχθεί αυτή η νέα κατάσταση να προκαλέσει ζημίες στα συμφέροντα των ενδιαφερομένων επιχειρηματιών-

ότι το βόειο κρέας που πωλήθηκε βάσει των κανονισμών (ΕΚ) αριθ. 1067/94 και (ΕΚ) αριθ. 1491/94 πρόκειται να μεταποιηθεί στο εσωτερικό της Κοινότητας- ότι, επομένως, ενδείκνυται να δοθεί στους επιχειρηματίες η δυνατότητα εκλογής, να υποβάλουν αίτηση είτε για τη λύση των συμβάσεών τους και την αποδέσμευση των εγγυήσεών τους είτε για τρίμηνη παράταση των προθεσμιών που προβλέπονται στους ανωτέρω κανονισμούς για την ανάληψη και μεταποίηση του βοείου κρέατος-

ότι το βόειο κρέας που πωλήθηκε βάσει του κανονισμού (ΕΚ) αριθ. 1018/94 πρόκειται να παραδοθεί στις Καναρίους Νήσους- ότι, επομένως, ενδείκνυται να επιτραπεί στους επιχειρηματίες να υποβάλουν αίτηση για τη λύση των συμβάσεών τους και την αποδέσμευση των εγγυήσεων-

ότι το βόειο κρέας που πωλήθηκε βάσει των κανονισμών (ΕΚ) αριθ. 220/94, (ΕΚ) αριθ. 1066/94 και (ΕΚ) αριθ. 1508/94 πρέπει να εξαχθεί σε τρίτες χώρες- ότι το κρέας που πωλήθηκε βάσει του κανονισμού (ΕΚ) αριθ. 1323/94 μπορε να χρησιμοποιηθεί χωρίς περιορισμούς- ότι μπορεί να αναμένεται ότι οι επιχειρηματίες, εάν αντιμετωπίσουν προβλήματα εξαιτίας των νέων κτηνιατρικών κανόνων στην εμπορία του προϊόντος εντός ή εκτός της Κοινότητας, θα αναζητήσουν άλλες διεξόδους- ότι, επομένως, ενδείκνυται να προβλεφθεί τρίμηνη παράταση των προθεσμιών που καθορίζονται στους ανωτέρω κανονισμούς για την ανάληψη και εξαγωγή του κρέατος-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Εφόσον σε κάποιο επιχειρηματία, βάσει των κανονισμών (ΕΚ) αριθ. 1018/94, (ΕΚ) αριθ. 1067/94 και (ΕΚ) αριθ. 1491/94, έχει πωληθεί βόειο κρέας που κατέχεται από τον οργανισμό παρέμβασης του Ηνωμένου Βασιλείου,

- το οποίο δεν έχει ακόμη αναληφθεί ή υλικώς αποσυρθεί από τις σχετικές ψυκτικές εγκαταστάσεις

και

- το οποίο, σύμφωνα με τις διατάξεις της απόφασης 94/474/ΕΚ, δεν μπορεί να παραδοθεί στις μεταποιητικές επιχειρήσεις που αναφέρονται στην προσφορά, όπως απαιτείται από το άρθρο 2 παράγραφος 1 στοιχείο β) των κανονισμών (ΕΚ) αριθ. 1067/94 και (ΕΚ) αριθ. 1491/94, ή στις Καναρίους Νήσους όπως απαιτείται από τον κανονισμό (ΕΚ) αριθ. 1018/94,

ο επιχειρηματίας έχει δικαίωμα, κατόπιν αιτήσεώς του:

α) για τις ποσότητες που υπάγονται στους κανονισμούς (ΕΚ) αριθ. 1067/94 και (ΕΚ) αριθ. 1491/94, σε τρίμηνη παράταση των προθεσμιών που καθορίζονται στους ανωτέρω κανονισμούς για την ανάληψη και μεταποίηση του κρέατος, ή στη λύση της σύμβασης πωλήσεως που έχει συναφθεί και στην αποδέσμευση των εγγυήσεων που έχουν συσταθεί και, ανάλογα με την περίπτωση, στην επιστροφή του τιμήματος αγοράς που έχει καταβληθεί-

β) για τις ποσότητες που υπάγονται στον κανονισμό (ΕΚ) αριθ. 1018/94, στη λύση της σύμβασης πωλήσεως που έχει συναφθεί και στην αποδέσμευση των εγγυήσεων που έχουν συσταθεί και, ανάλογα με την περίπτωση, στην επιστροφή του τιμήματος αγοράς που έχει καταβληθεί.

2. Η αίτηση που αναφέρεται στην παράγραφο 1 υποβάλλεται στον οργανισμό παρέμβασης του Ηνωμένου Βασιλείου. Η αίτηση συνοδεύεται:

α) από δήλωση του επιχειρηματία ότι παραιτείται από όλα τα δικαιώματά του σε σχέση με τις εν λόγω ποσότητες και

β) από πιστοποιητικό που εκδίδεται από τις κτηνιατρικές αρχές του Ηνωμένου Βασιλείου, με το οποίο πιστοποιείται ότι, σύμφωνα με τις διατάξεις της απόφασης 94/474/ΕΚ, οι εν λόγω ποσότητες δεν μπορούν να παραδοθούν στις μεταποιητικές επιχειρήσεις που αναφέρονται στην προσφορά όπως απαιτείται από το άρθρο 2 παράγραφος 1 στοιχείο β) των κανονισμών (ΕΚ) αριθ. 1067/94 και (ΕΚ) αριθ. 1491/94, ή στις Κανάριες Νήσους.

3. Οι διατάξεις του παρόντος κανονισμού ισχύουν με την επιφύλαξη των κανόνων που προβλέπονται στους κανονισμούς (ΕΚ) αριθ. 1067/94 και (ΕΚ) αριθ. 1491/94 σχετικά με την ανάληψη και τη μεταποίηση των σχετικών ποσοτήτων.

Άρθρο 2

Οι προθεσμίες για την ανάληψη και εξαγωγή του βοείου κρέατος που κατέχεται από τον οργανισμό παρέμβασης του Ηνωμένου Βασιλείου και το οποίο έχει διατεθεί ή πωληθεί βάσει των κανονισμών (ΕΚ) αριθ. 220/94, (ΕΚ) αριθ. 1066/94, (ΕΚ) αριθ. 1323/94 και (ΕΚ) αριθ. 1508/94 παρατείνονται κατά τρεις μήνες.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Σεπτεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 197 της 30. 7. 1994, σ. 27.

(3) ΕΕ αριθ. L 28 της 2. 2. 1994, σ. 12.

(4) ΕΕ αριθ. L 112 της 3. 5. 1994, σ. 5.

(5) ΕΕ αριθ. L 117 της 7. 5. 1994, σ. 7.

(6) ΕΕ αριθ. L 117 της 7. 5. 1994, σ. 11.

(7) ΕΕ αριθ. L 144 της 9. 6. 1994, σ. 3.

(8) ΕΕ αριθ. L 161 της 29. 6. 1994, σ. 14.

(9) ΕΕ αριθ. L 162 της 30. 6. 1994, σ. 27.

(10) ΕΕ αριθ. L 194 της 29. 7. 1994, σ. 96.